Koordinatės: 54°40′52″š. pl. 25°16′24″r. ilg.﻿ / ﻿54.681047°š. pl. 25.273209°r. ilg.﻿ / 54.681047; 25.273209

**Vilniaus senasis teatras** (VST) - daugiakalbis (vaidinama lietuvių, rusų, ukrainiečių, lenkų ir kt. kalbomis), įvairiakultūris, daugiažanrio scenos meno viziją įgyvendinantis teatras. Teatro pastatas – seniausias Vilniaus teatras, skaičiuojantis jau per 110 metų.

**Pastatas**

1913 m. spalio 12 d. pirmuosius žiūrovus pakvietęs teatras Jono Basanavičiaus gatvėje – seniausias specialiai teatrui suprojektuotas pastatas Vilniuje, jo autoriai – architektai Vaclovas Michnevičius ir Aleksandras Parčevskis. Pastato išorė per vėlesnes rekonstrukcijas nebuvo keista ir joje labiausiai atsispindi naujumas, kurį į architektūrinį mąstymą atnešė istorizmą pakeitusi moderno srovė. Pagrindinis fasadas yra sudarytas iš romanikos, renesanso, baroko architektūros fragmentų. 

Teatro pastatas nuo Basanavičiaus g.
Pagrindinis fasadas

### Teatro istorija

**1913 m. spalio 12 d.** tuometinėje Didžiosios Pohuliankos (dabartinėje J. Basanavičiaus) gatvėje Ludwiko Hieronimo Morstino dramos „Lelijos" premjera Vilniuje duris atvėrė Lenkų teatras. Šiame pastate įvairiais laikotarpiais vaidino įvairių teatrų trupės. Nuo 2022 metų rugsėjo šis teatras vadinamas Vilniaus senuoju teatru.

Vilniaus senojo teatro salė – reikšminga Lietuvos valstybės istorijai: čia **1917 m. rugsėjo 18–22** d. vyko Vilniaus (Lietuvių) konferencija, tiesusi kelią į Lietuvos nepriklausomybę.

Spektakliuose skambėjo ne tik lenkų kalba, bet ir lietuvių: **1918 m. rugpjūčio 3 d.** suvaidinta B. Vargšo-Laucevičiaus drama „Vargšai žmonės", kurią pastatė Skrajojamasis Juozo Vaičkaus teatras, vadovaujamas Juozo Vaičkaus (1885–1935), kuris kartu su savo trupe buvo priverstas išvykti į Kauną. Čia, Miesto teatre, **1920 m. sausio 19 d.** pastatė ir Henriko Zudermano dramą „Joninės", nuo kurio prasideda profesionaliojo lietuvių teatro istorija.

Lenkams okupavus Vilnių ir šiam tapus Lenkijos Respublikos miestu, XX a. 3-iajame dešimtmetyje šis teatras vadintas Didžiuoju teatru.

**1925–1929 m.** šiame pastate veikė novatoriškas Lenkijos teatras „Reduta", kuriam vadovavo Juliuszas Osterwa (tikr. Julianas Andrzejus Maluszekas, 1885–1947).

Kelerius metus Vilniaus miesto teatrui, kurį sudarė Didysis teatras Pohuliankos gatvėje ir teatras „Liutnia" Adomo Mickevičiaus gatvėje, vadovavo Aleksandras Zelwerowiczius (1877–1955).

**Nuo 1931 iki 1938 m.** teatrui vadovavo režisierius Mieczysławas Szpakiewiczius (1890–1945), sudaręs galimybę vilniečiams susipažinti su visoje Lenkijoje išgarsėjusiu Adomo Mickevičiaus „Vėlinių" pastatymu.

**Nuo 1938 iki 1939 m.** teatrui vadovavo režisierius Leopoldas Pobóg-Kielanowskis (1907–1988).

**1939 m.** Vilniui grįžus į Lietuvos sudėtį, teatre numatyta rodyti dar 1939-aisiais įsteigtos Vilniaus dramos teatro trupės (jos vadovu skirtas režisierius Romualdas Juknevičius (1906–1963) spektaklius. Pirmasis vaidinimas – Hermano Heijermanso „Viltis" – parodytas jau sovietų okupacijos metais. Jo premjera įvyko 1940 m. spalio 6 d.

**1939–1940 m.** teatro sezonu scena dalinosi lenkų ir lietuvių trupės, tačiau netrukus lenkų artistams teatro durys užsivėrė. Antrojo pasaulinio karo metais čia buvo vaidinami iš Valstybės teatro perkelti spektakliai.

Antrojo pasaulinio karo metais VST gastroliavo operos ir baleto artistai iš Kauno, veikė ir savarankiška operos trupė.

Antrosios sovietų okupacijos metu teatre **iki 1948 m.** vaidino Lietuvos valstybinio dramos teatro trupė.

**Nuo 1948 m.** teatro pastate, jau Jono Basanavičiaus vardu pavadintoje gatvėje, 26 metus spektaklius rodė Valstybinis operos ir baleto teatras.

**1974–1981 m.**  Vilniaus senojo teatro pastate vėl dirbo Lietuvos valstybinis akademinis dramos teatras. Nors laukdamas naujosios savo scenos Arklių gatvėje Valstybinis jaunimo teatras šiame pastate glaudėsi tik pusantrų metų, tačiau būtent jame 1981 m. įvyko vieno poetiškiausių režisieriaus Eimunto Nekrošiaus spektaklių – Vadimo Korostyliovo „Pirosmani, Pirosmani..." – premjera, buvo vaidinami Dalios Tamulevičiūtės (1940–2006) ir kitų režisierių spektakliai.

VST savo spektaklius rengė ir ilgą laiką patalpas turėjo Lietuvių folkloro teatras, kuriam vadovavo Povilas (1933–2022) ir Dalia (1936–2023) Mataičiai.

**1986 m.** pradėjus rekonstruoti Vilniaus rusų dramos teatro pastatą V. Kapsuko (dabar – Jogailos) gatvėje, čia įsikūrė rusų dramos teatro trupė. Atkūrus Nepriklausomybę teatras pavadintas Lietuvos rusų dramos teatru.

Per daugiau nei 30  metų Lietuvos rusų dramos teatro laikotarpį teatrui vadovavo 1988–1990 m. Artiomas Inozemcevas, Michailas Jevdokimovas, Vladimiras Jefremovas, 1990–1992 m. Viačeslavas Kokorinas, 1992–1999 m. Linas Marijus Zaikauskas, 1999–2002 m. Vladimiras Tarasovas, 2002–2008 m. Тatjana Rinkevičienė, 2008–2018 m. Jonas Vaitkus, 2018–2023 m. Olga Polevikova.

VST scenoje **1993–2001 m.** vaidino Vilniaus lenkų teatras (vadovė – Irena Litvinovič), nemažai spektaklių rodė Vilniaus lenkų teatras „Studija" (vadovė – režisierė Lilija Kiejzik), 2023 m. gavęs profesionaliojo teatro statusą.

**2022 m.** teatras pakeičia pavadinimą – 2022 m. rugsėjo 13 d. Kultūros ministro įsakymu Lietuvos rusų dramos teatras (LRDT) virto Vilniaus senuoju teatru, kuris įgyvendina daugiakalbio, įvairiakultūrio, daugiažanrio scenos meno viziją.

**2023 m.** teatro vadovu tapo Audronis Imbrasas. Jam talkina kuratorių grupė: Ana Ablamonova, Andrius Jevsejevas, Andrius Katinas.

Aktoriai
--------

* Igoris Abramovičius
* leksandr Agarkov
* Božena Aleksandrovič
* Artūras Aleksejevas
* Viktorija Aliukonė - Mirošnikova
* Nikolaj Antonov
* Anžela Bizunovič
* Jelena Bogdanovič
* Dmitrij Denisiuk
* Vladimir Dorondov
* Vidmantas Fijalkauskas
* Tatjana Genzel
* Jevgenija Gladij
* Liuda Gnatenko
* Edita Gončarova
* Jelena Juščenko
* Aleksandr Kanajev
* Jevgenija Karpikova
* Valentin Kirejev
* Laima Košytė
* Valentina Lukjanenko
* Viačeslav Lukjanov
* Jekaterina Makarova
* Inga Maškarina
* Aleksandra Metalnikova
* Valentin Novopolskij
* Larisa Popova
* Telman Ragimov
* Jelena Ragimova
* Jevgenija Rusakova
* Jurij Ščiuckij
* Vladimir Serov
* Anastasija Špakovskaja
* Vera Stasenia
* Artur Svorobovič
* Maksim Tuchvatulin
* Juliana Volodko
* Sergej Zinovjev

Šaltiniai
---------


*

Nuorodos
--------

|  |  |
| --- | --- |
|  | **Vikiteka: Vilniaus senasis teatras** – vaizdinė ir garsinė medžiaga  |

* Oficiali interneto svetainė
* Sąrašas:Vilnius teatrai